## El Palau de Congressos de Peníscola obri la nova temporada amb l’espectacle ‘Cuina!’

*** L’obra, que es podrà vore el dissabte 18 d’octubre, a les 19:00 hores, integra elements de *clown*, acrobàcies i cuina en directe
* El Palau oferix en l’últim trimestre de 2025 una programació que combina arts escèniques i cine**

El Palau de Congressos de Peníscola, espai de l’Institut Valencià de Cultura, inicia nova temporada el dissabte 18 d’octubre, a les 19:00 hores, amb l’espectacle *Cuina!* de la companyia valenciana de Patrícia Pardo, que integra elements de *clown*, acrobàcies i cuina en viu.

Sobre l’escenari del Palau de Congressos de Peníscola tres pallassos, interpretats per Eva Zapico, Hèctor Rodríguez i Patrícia Pardo, afronten el dilema de cuinar o abstindre’s de fer-ho després de constatar que la indústria dels edulcorants ha influït en les seues percepcions del sabor i en la seua pròpia voluntat crítica.

La companyia de Patrícia Pardo crea espectacles contemporanis de circ per a públic adult en el qual la crítica social és l’eix temàtic i a on el *clown*, els equilibris i els aeris són vehicles d’expressió.

En l’últim trimestre de 2025, després de l’estrena de la temporada amb *Cuina!*, el Palau de Congressos de Peníscola presentarà altres propostes d’arts escèniques com Cuatro días, cuatro noches i Maleïdes dames, a més d’una gran selecció cinematogràfica amb títols com *Sirat, Diamanti, Condenados* o *Reading Lolita in Tehran.*

D’altra banda, el Palau de Congressos serà seu de diversos concerts organitzats en col·laboració amb l’Ajuntament de Peníscola, així com d’espectacles gestionats per diferents entitats. Entre ells destaca pròximament la representació del musical *Pinocho*, programada per al diumenge 26 d’octubre.

Més informació i venda d’entrades en taquilla i en la [web de l’IVC](https://ivc.gva.es/val/escena-val/programacio-escena/cuina-pn-v).

Fecha: 16/10/2025